ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ της 14ης Δεκεμβρίου 2011 σχετικά με την τροποποίηση της εκτελεστικής απόφασης 2011/344/ΕΕ για τη χορήγηση ενωσιακής χρηματοδοτικής ενίσχυσης στην Πορτογαλία (2012/92/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση ευρωπαϊκού μηχανισμού χρηματοοικονομικής σταθεροποίησης (1), και ιδίως το άρθρο 3 παράγραφος 2, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Κατόπιν αιτήσεως της Πορτογαλίας, το Συμβούλιο χορήγησε χρηματοδοτική ενίσχυση στη χώρα αυτή [εκτελεστική απόφαση 2011/344/ΕΕ του Συμβουλίου (2)] για τη στήριξη ενός σημαντικού προγράμματος οικονομικής και δημοσιονομικής προσαρμογής («πρόγραμμα»), με στόχο την αποκατάσταση της εμπιστοσύνης, την επάνοδο της οικονομίας σε διατηρήσιμα επίπεδα ανάπτυξης, καθώς και την εξασφάλιση της χρηματοοικονομικής σταθερότητας στην Πορτογαλία, στη ζώνη του ευρώ και στην Ένωση. (2) Σύμφωνα με τις τρέχουσες προβλέψεις της Επιτροπής για την ονομαστική αύξηση του ακαθάριστου εγχώριου προϊόντος (ΑΕΠ) (-0,6 % το 2011, -1,9 % το 2012, 1,9 % το 2013 και 3,9 % το 2014), η πορεία δημοσιονομικής προσαρμογής ευθυγραμμίζεται με τη σύσταση του Συμβουλίου, της 2ας Δεκεμβρίου 2009, προς την Πορτογαλία για τον τερματισμό της κατάστασης του υπερβολικού δημοσιονομικού ελλείμματος, βάσει του άρθρου 126 παράγραφος 7 της Συνθήκης και ανταποκρίνεται στην εξέλιξη του δείκτη χρέους προς το ΑΕΠ ως εξής: 107,2 % το 2011, 116,2 % το 2012, 118,1 % το 2013 και 116 % το 2014. Συνεπώς, ο δείκτης χρέους προς το ΑΕΠ θα σταθεροποιηθεί το 2013 και τα επόμενα έτη θα τεθεί σε πτωτική τροχιά, εφόσον υπάρξει περαιτέρω πρόοδος στη μείωση του ελλείμματος. Η δυναμική του χρέους επηρεάζεται από αρκετές εκτός προϋπολογισμού πράξεις, μεταξύ των οποίων σημαντικές κτήσεις χρηματοοικονομικών περιουσιακών στοιχείων, ιδίως για πιθανή τραπεζική ανακεφαλαιοποίηση και χρηματοδότηση κρατικών επιχειρήσεων («ΚΕ»), και από διαφορές μεταξύ τόκων δεδουλευμένων και εκταμιευθέντων. (3) Το κριτήριο των τριμηνιαίων ποσοτικών επιδόσεων όσον αφορά το ταμειακό υπόλοιπο της γενικής κυβέρνησης για το δεύτερο τρίμηνο του 2011 εκπληρώθηκε και από τα προκαταρκτικά στοιχεία προκύπτει ότι το ίδιο ίσχυσε και για το τρίτο τρίμηνο του 2011. Ωστόσο, με βάση τις διαθέσιμες πληροφορίες στις αρχές Νοεμβρίου, βάσει του Ευρωπαϊκού Συστήματος Λογαριασμών (ΕΣΟΛ95), προβλέπεται για ολόκληρο το έτος 2011 δημοσιονομική απόκλιση περίπου 1½ % του ΑΕΠ. Μέρος του εν λόγω δημοσιονομικού κενού είχε επιβεβαιωθεί από τον Αύγουστο, ιδίως λόγω των υπερβάσεων των τρεχουσών δαπανών, των χαμηλότερων από τα προβλεπόμενα μη φορολογικών τρεχόντων εσόδων και των υψηλότερων κεφαλαιουχικών δαπανών σε σχέση με εκείνες που είχαν εγγραφεί στον προϋπολογισμό. Η πορτογαλική κυβέρνηση έλαβε ορισμένα μέτρα για να μειώσει το εν λόγω κενό, συγκεκριμένα έκτακτη εισφορά επί του φόρου εισοδήματος φυσικών προσώπων και αύξηση του συντελεστή ΦΠΑ για το φυσικό αέριο και την ηλεκτρική ενέργεια, των οποίων επισπεύσθηκε η εφαρμογή από την 1η Οκτωβρίου 2011 αντί για το 2012. Όμως τα εν λόγω μέτρα αποδείχτηκαν ανεπαρκή για την κάλυψη του δημοσιονομικού κενού, ιδίως επειδή εντοπίστηκαν πιο πρόσφατα επιπλέον αποκλίσεις μεταξύ των οποίων υψηλότεροι τόκοι, χαμηλότερα από τα προβλεπόμενα έσοδα κεφαλαίου και πωλήσεις ακινήτων. Η πορτογαλική κυβέρνηση επιδιώκει τη σύναψη συμφωνίας με τις τράπεζες σχετικά με τη μερική μεταφορά των συνταξιοδοτικών τους ταμείων στο κρατικό σύστημα κοινωνικής ασφάλισης, που θα πραγματοποιηθεί με πλήρη τήρηση των ενωσιακών κανόνων περί κρατικών ενισχύσεων και θα χρησιμοποιηθεί εξαιρετικά για να επιτευχθεί ο στόχος του ελλείμματος του 5,9 % του ΑΕΠ το 2011. Η πορτογαλική κυβέρνηση συμφώνησε να μην στηριχτεί σε περαιτέρω μεταφορές συνταξιοδοτικών ταμείων για την επίτευξη των στόχων του προγράμματος κατά τα επόμενα έτη. (4) Στον τομέα ενίσχυσης της δημοσιονομικής διαχείρισης σημειώνονται πρόοδοι με τη βελτίωση της υποβολής εκθέσεων και της παρακολούθησης και με τη μεταρρύθμιση του δημοσιονομικού πλαισίου σύμφωνα με τις συστάσεις των υπηρεσιών της Επιτροπής και του προσωπικού του Διεθνούς Νομισματικού Ταμείου (ΔΝΤ). (5) Το σύνολο των ληξιπρόθεσμων οφειλών θα πρέπει να περιορισθεί σημαντικά κατά τη διάρκεια του προγράμματος. Προς το σκοπό αυτό, θα εκπονηθεί στρατηγική επικύρωσης και τακτοποίησης ληξιπρόθεσμων οφειλών για τις οντότητες που ανήκουν στη γενική κυβέρνηση καθώς και για τις ΚΕ που κατατάσσονται εκτός της γενικής κυβέρνησης. Η εν λόγω στρατηγική θα πρέπει να περιέχει χάρτη πορείας που θα καθορίζει τον τρόπο και τον χρόνο σταθεροποίησης του συνόλου των ληξιπρόθεσμων οφειλών. Επιπλέον, θα πρέπει να διερευνηθούν διάφορες εναλλακτικές επιλογές για τη ρύθμιση των ληξιπρόθεσμων οφειλών, με κατάλληλους μηχανισμούς κινήτρων, συμπεριλαμβανομένης της δυνατότητας εκπτώσεων για τις έγκαιρες ρυθμίσεις, και ανταμοιβή των οντοτήτων που δεν δημιουργούν νέες ληξιπρόθεσμες οφειλές. (6) Δεδομένης της σημαντικής επιβάρυνσης που προκάλεσε στα δημόσια οικονομικά της Πορτογαλίας η αυτόνομη περιφέρεια της Μαδέρας, η πορτογαλική κυβέρνηση θα πρέπει να συνάψει δημοσιονομική διευθέτηση με την εν λόγω περιφέρεια με στόχο τον έλεγχο των δημοσιονομικών κινδύνων υψηλού επιπέδου που εξακολουθούν να υφίστανται. Η διευθέτηση θα πρέπει να σχεδιασθεί σύμφωνα με το πρόγραμμα της και να περιλαμβάνει, μεταξύ άλλων ανάλυση βιωσιμότητας του χρέους. (7) Οι τράπεζες της Πορτογαλίας θα πρέπει να εργάζονται προς την κατεύθυνση της εκπλήρωσης των υψηλότερων κεφαλαιακών απαιτήσεων που προβλέπονται στο πρόγραμμα, λαμβάνοντας επίσης υπόψη και τις επιπτώσεις των απαιτήσεων της Ευρωπαϊκής Αρχής Τραπεζών που βασίζονται στην αποτίμηση του κρατικού χρέους σε τιμές αγοράς κατά το τέλος Σεπτεμβρίου, το ειδικό πρόγραμμα επιτόπιων επιθεωρήσεων και τη μεταφορά των συνταξιοδοτικών ταμείων των τραπεζών στο κρατικό σύστημα κοινωνικής ασφάλισης. Καταρτίζεται νομικό πλαίσιο, σκοπός του οποίου είναι η παροχή προσωρινής δημόσιας στήριξης στις τράπεζες. Η ισόρροπη και εύτακτη απομόχλευση του τραπεζικού τομέα εξακολουθεί να είναι κρίσιμης σημασίας, με παράλληλη διασφάλιση επαρκών πιστώσεων για τους παραγωγικούς κλάδους της οικονομίας. Η πώληση της Banco Português de Negocios βρίσκεται στο τελικό στάδιο αν και η συναλλαγή δεν έχει ακόμη λάβει έγκριση από τις ενωσιακές αρχές ανταγωνισμού. Έχει επίσης σημειωθεί πρόοδος για την ενίσχυση του εποπτικού και ρυθμιστικού πλαισίου, μεταξύ άλλων και μέσω τεχνικής βοήθειας. (8) Η πρόοδος των μεταρρυθμίσεων στις αγορές εργασίας και προϊόντων είναι απαραίτητη για να αποκατασταθεί η ανταγωνιστικότητα και να ενισχυθεί το αναπτυξιακό δυναμικό. Προωθούνται οι μεταρρυθμίσεις στην αγορά εργασίας που αποσκοπούν στην ευθυγράμμιση της προστασίας και των δικαιωμάτων που παρέχονται στο πλαίσιο συμβάσεων ορισμένου και αορίστου χρόνου και σημειώνεται πρόοδος στη δημιουργία ενός ταμείου χρηματοδοτούμενου από την εργοδοσία για την πληρωμή των αποζημιώσεων απόλυσης των εργαζομένων. Το πρόγραμμα ιδιωτικοποιήσεων υλοποιείται με βάση τον νέο νόμο πλαίσιο για τις ιδιωτικοποιήσεις. Στις κύριες προτεραιότητες της πορτογαλικής κυβέρνησης συγκαταλέγεται η εκτεταμένη και επείγουσα αναδιάρθρωση των κρατικών επιχειρήσεων. Απαιτείται περαιτέρω πρόοδος για να μειωθούν οι φραγμοί εισόδου στους προστατευόμενους τομείς με στόχο την ενίσχυση του ανταγωνισμού και τη μείωση των υπερβολικών προσόδων (rents). Απαιτείται η αποφασιστική εφαρμογή και η στενή παρακολούθηση των διαρθρωτικών μεταρρυθμίσεων. (9) Παρά το σχετικά μεγάλο ποσό της πρώτης και της δεύτερης δόσης που εκταμιεύτηκε, η ταμειακή κατάσταση της πορτογαλικής κυβέρνησης παραμένει υπό πίεση. Αυτό εξηγείται από τις αυξανόμενες ανάγκες χρηματοδότησης των κρατικών επιχειρήσεων, από την κατακόρυφη αύξηση της εξαργύρωσης εντόκων γραμματίων από τα νοικοκυριά, και από τις επίμονες οικονομικές καταπονήσεις της κεφαλαιαγοράς. (10) Υπό το πρίσμα των εξελίξεων αυτών θα πρέπει να τροποποιηθεί η εκτελεστική απόφαση 2011/344/ΕΕ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 3 της εκτελεστικής απόφασης 2011/344/ΕΕ τροποποιείται ως εξής: 1) η παράγραφος 3 αντικαθίσταται από το ακόλουθο κείμενο: «3. Το έλλειμμα της γενικής κυβέρνησης δεν υπερβαίνει τα 10 068 εκατ. ευρώ (που ισοδυναμούν με το 5,9 % του ΑΕΠ βάσει των τρεχουσών προβολών) το 2011, τα 7 645 εκατ. ευρώ (4,5 % του ΑΕΠ) το 2012 και το 3 % του ΑΕΠ το 2013 σύμφωνα με τις απαιτήσεις της διαδικασίας υπερβολικού ελλείμματος. Για τον υπολογισμό του ελλείμματος αυτού δεν λαμβάνεται υπόψη το πιθανό δημοσιονομικό κόστος των μέτρων στήριξης του τραπεζικού κλάδου στο πλαίσιο της στρατηγικής της πορτογαλικής κυβέρνησης στον χρηματοπιστωτικό τομέα. Η εξυγίανση επιτυγχάνεται με υψηλής ποιότητας μόνιμα μέτρα και με την ελαχιστοποίηση των επιπτώσεών της προς τις ευάλωτες ομάδες.»· 2) η παράγραφος 5 τροποποιείται ως εξής: α) τα στοιχεία α) και β) αντικαθίστανται από το ακόλουθο κείμενο: «α) ο στόχος του δημοσιονομικού ελλείμματος για το 2011 επιτυγχάνεται με έκτακτο μέτρο. Τα αποκτώμενα περιουσιακά στοιχεία ως αποτέλεσμα της μεταφοράς των συνταξιοδοτικών ταμείων των τραπεζών στο κρατικό σύστημα κοινωνικής ασφάλισης δεν χρησιμοποιούνται κατά τρόπο επιζήμιο για τη μακροπρόθεσμη βιωσιμότητα των δημόσιων οικονομικών της Πορτογαλίας· β) η Πορτογαλία θεσπίζει μέτρα για την ενίσχυση της διαχείρισης των δημοσίων οικονομικών. Η Πορτογαλία θέτει σε εφαρμογή τα μέτρα που προβλέπονται από το νέο νόμο για το δημοσιονομικό πλαίσιο, συμπεριλαμβανομένης της κατάρτισης μεσοπρόθεσμου δημοσιονομικού πλαισίου και της ίδρυσης ανεξάρτητου δημοσιονομικού συμβουλίου. Ενισχύονται σημαντικά τα δημοσιονομικά πλαίσια σε τοπικό και περιφερειακό επίπεδο, ευθυγραμμίζοντας ειδικότερα τους αντίστοιχους νόμους χρηματοδότησης προς τους όρους του νόμου για το δημοσιονομικό πλαίσιο. Η Πορτογαλία ενισχύει περαιτέρω την ενημέρωση και παρακολούθηση των δημοσίων οικονομικών και ενισχύει τους κανόνες και τις διαδικασίες εκτέλεσης του προϋπολογισμού. Η πορτογαλική κυβέρνηση καταρτίζει στρατηγική για την επικύρωση και την τακτοποίηση ληξιπρόθεσμων οφειλών που θα περιλαμβάνει χάρτη πορείας στον οποίο θα καθορίζονται ο τρόπος και ο χρόνος σταθεροποίησης του συνόλου των ληξιπρόθεσμων οφειλών και θα διερευνώνται εναλλακτικές επιλογές για την τακτοποίηση των εν λόγω οφειλών. Όσον αφορά τις συμπράξεις δημόσιου-ιδιωτικού τομέα (ΣΔΙΤ), η πορτογαλική κυβέρνηση δεν θα συμφωνήσει για τη δημιουργία νέων ΣΔΙΤ πριν γίνουν γνωστά τα αποτελέσματα της μελέτης σχετικά με τις υφιστάμενες ΣΔΙΤ που προβλέπεται στο πρόγραμμα και οι προτεινόμενες νομικές και θεσμικές μεταρρυθμίσεις·»· β) το στοιχείο ε) αντικαθίσταται από το ακόλουθο κείμενο: «ε) η Πορτογαλία συνεχίζει το άνοιγμα της οικονομίας της στον ανταγωνισμό. Η πορτογαλική κυβέρνηση λαμβάνει τα απαραίτητα μέτρα που θα διασφαλίζουν ότι το πορτογαλικό Δημόσιο ή οποιοσδήποτε δημόσιος οργανισμός δεν συνάπτει, με την ιδιότητά του ως μετόχου, συμφωνίες οι οποίες είναι δυνατόν να παρεμποδίζουν την ελεύθερη κυκλοφορία των κεφαλαίων ή να επηρεάζουν τον έλεγχο των διοικήσεων των εταιρειών. Επίσης, με τον νέο νόμο για τις ιδιωτικοποιήσεις τηρούνται οι αρχές της ελεύθερης κυκλοφορίας των κεφαλαίων και δεν χορηγούνται ούτε επιτρέπονται ειδικά δικαιώματα υπέρ του Δημοσίου. Το δίκαιο του ανταγωνισμού αναθεωρείται με στόχο να βελτιωθεί η ταχύτητα και η αποτελεσματικότητα της εφαρμογής των κανόνων ανταγωνισμού·»· γ) το στοιχείο η) αντικαθίσταται από το ακόλουθο κείμενο: «η) η Πορτογαλία συνάπτει δημοσιονομική διευθέτηση με την αυτόνομη περιφέρεια της Μαδέρας («RAM») η οποία συνάδει με το πρόγραμμα. Μέχρι να συμφωνηθεί η εν λόγω διευθέτηση και να εφαρμοσθεί στον προϋπολογισμό της RAM, η Πορτογαλία παρακολουθεί στενά την εκτέλεση του προϋπολογισμού της εν λόγω περιφέρειας, αναστέλλει τα εμβάσματα από το Δημόσιο προς την κυβέρνηση της RAM και δεν καλύπτει κανένα νέο εμπορικό ή χρηματοπιστωτικό χρέος ή εγγυήσεις της κυβέρνησης της εν λόγω περιφέρειας και των ΚΕ που δεν έχουν εγκριθεί από το υπουργείο οικονομικών.»· 3) η παράγραφος 6 τροποποιείται ως εξής: α) τα στοιχεία α) έως δ) αντικαθίστανται από το ακόλουθο κείμενο: «α) η Πορτογαλία υλοποιεί το πρόγραμμα ιδιωτικοποιήσεων. Ειδικότερα, η πώληση των μεριδίων συμμετοχής του δημόσιου τομέα στην EDP θα έχει ολοκληρωθεί εντός του 2012. Επιπλέον, εντός του 2012 πωλούνται τα μερίδια συμμετοχής του δημόσιου τομέα στη REN και στη GALP, και, εφόσον το επιτρέπουν οι συνθήκες της αγοράς, στην TAP. Καταρτίζεται στρατηγική για την Parpublica, αναθεωρώντας τον ρόλο της Parpublica ως δημόσιας επιχείρησης και εξετάζοντας τη δυνατότητα εκκαθάρισης της επιχείρησης ή ενσωμάτωσής της στη γενική κυβέρνηση. Το σχέδιο ιδιωτικοποίησης μέχρι και το 2013 καλύπτει επίσης την Aeroportos de Portugal, τον κλάδο εμπορευματικών μεταφορών της Comboios de Portugal, την Correios de Portugal και την Caixa Seguros, καθώς και μια σειρά μικρότερων εταιρειών· β) τα οριζόμενα στα στοιχεία γ) και δ) μέτρα, που ανέρχονται σε τουλάχιστον 8,8 δισεκατ. ευρώ, περιλαμβάνονται στον προϋπολογισμό του 2012. Λαμβάνονται επιπλέον μέτρα, κυρίως στο σκέλος των δαπανών, ώστε να καλυφθεί η διαφορά που ενδεχομένως θα προκύψει από τις δημοσιονομικές εξελίξεις το 2012· γ) ο προϋπολογισμός προβλέπει μείωση των δαπανών το 2012 τουλάχιστον κατά 6,7 δισεκατ. ευρώ που περιλαμβάνουν μείωση των μισθών και της απασχόλησης στο δημόσιο τομέα· περικοπές στις συντάξεις· διεξοδική αναδιοργάνωση της κεντρικής διοίκησης, με εξάλειψη των επικαλύψεων και λοιπών ανεπαρκειών· μείωση του αριθμού των δήμων και κοινοτήτων· περικοπές στους τομείς της εκπαίδευσης και της υγείας· μικρότερες μεταφορές πόρων στις αρχές της περιφερειακής και της τοπικής αυτοδιοίκησης· και μειώσεις των κεφαλαιουχικών δαπανών και άλλων δαπανών που αναφέρονται στο πρόγραμμα· δ) στο σκέλος των εσόδων, ο προϋπολογισμός περιλαμβάνει μέτρα ενίσχυσης των εσόδων συνολικού ύψους περίπου 2,1 δισεκατ. ευρώ σε δωδεκάμηνη βάση, συμπεριλαμβανομένης της διεύρυνσης της βάσης του ΦΠΑ με περιορισμό των εξαιρέσεων και αναδιαμόρφωσης των καταλόγων των προϊόντων και των υπηρεσιών που υπόκεινται σε μειωμένους, ενδιάμεσους και υψηλότερους συντελεστές· αύξηση των ειδικών φόρων κατανάλωσης· διεύρυνση της βάσης του εταιρικού φόρου και της βάσης του φόρου εισοδήματος φυσικών προσώπων, με τη μείωση των φοροαπαλλαγών και των ειδικών καθεστώτων· διασφάλιση της σύγκλισης των φοροαπαλλαγών του φόρου εισοδήματος φυσικών προσώπων που εφαρμόζονται στις συντάξεις και στο εισόδημα της εργασίας· και αλλαγές στη φορολόγηση της περιουσίας με την ουσιαστική μείωση των απαλλαγών. Τα μέτρα αυτά συμπληρώνονται με μέτρα καταπολέμησης της φοροδιαφυγής, της απάτης και της παραοικονομίας·»· β) τα στοιχεία ια) και ιβ) αντικαθίστανται από το ακόλουθο κείμενο: «ια) η Πορτογαλία προωθεί μισθολογικές εξελίξεις που συνάδουν με τους στόχους της ενίσχυσης της δημιουργίας θέσεων εργασίας και βελτίωσης της ανταγωνιστικότητας των επιχειρήσεων, με σκοπό τη διόρθωση των μακροοικονομικών ανισορροπιών. Κατά τη διάρκεια του προγράμματος, οιαδήποτε αύξηση των κατώτατων μισθών πραγματοποιείται μόνο αν δικαιολογείται από την πορεία της οικονομίας και τις εξελίξεις στην αγορά εργασίας. Λαμβάνονται μέτρα για την αντιμετώπιση των αδυναμιών των σημερινών συστημάτων διαπραγμάτευσης των μισθών, συμπεριλαμβανομένης νομοθεσίας για τον επανακαθορισμό των κριτηρίων και των κανόνων επέκτασης των συλλογικών συμβάσεων και τη διευκόλυνση των επιχειρησιακών συμβάσεων. Μέχρι τότε αναστέλλεται η εφαρμογή των επεκτάσεων· ιβ) καταρτίζεται σχέδιο δράσης για τη βελτίωση της ποιότητας της δευτεροβάθμιας και της επαγγελματικής εκπαίδευσης και κατάρτισης·»· γ) προστίθεται το ακόλουθο στοιχείο: «ιστ) η Πορτογαλία θεσπίζει μέτρα για να εξασφαλίσει τη βιωσιμότητα του εθνικού συστήματος ηλεκτρικής ενέργειας με αποτέλεσμα την εξάλειψη του τιμολογιακού χρέους μέχρι το 2020 και διασφάλιση της σταθεροποίησής του μέχρι το 2013. Με τα εν λόγω μέτρα διορθώνονται οι υπερβολικές πρόσοδοι και καλύπτονται όλες οι πηγές τους.»· 4) η παράγραφος 7 τροποποιείται ως εξής: α) τα στοιχεία α) και β) αντικαθίστανται από το ακόλουθο κείμενο: «α) ο προϋπολογισμός για το 2013 περιλαμβάνει μέτρα δημοσιονομικής εξυγίανσης συνολικού ύψους τουλάχιστον 3,4 δισεκατ. ευρώ, με σκοπό τη μείωση του ελλείμματος γενικής κυβέρνησης εντός του χρονοδιαγράμματος που αναφέρεται στο άρθρο 3 παράγραφος 3· β) ο προϋπολογισμός περιλαμβάνει μέτρα ενίσχυσης των εσόδων, κυρίως με την περαιτέρω διεύρυνση της βάσης του εταιρικού φόρου και της βάσης του φόρου εισοδήματος φυσικών προσώπων, την επιβολή υψηλότερων ειδικών φόρων κατανάλωσης και μεταβολές στη φορολόγηση της περιουσίας· τα μέτρα αυτά αποφέρουν πρόσθετα έσοδα περίπου 0,7 δισεκατ. ευρώ·»· β) προστίθενται τα ακόλουθα στοιχεία: «δ) στο σκέλος των δαπανών, ο προϋπολογισμός προβλέπει μείωση των δαπανών κατά τουλάχιστον 2,7 δισεκατ. ευρώ, που περιλαμβάνουν: μειώσεις των δαπανών στην κεντρική διοίκηση, στην παιδεία και στην υγεία· μικρότερες μεταφορές πόρων στις αρχές της περιφερειακής και της τοπικής αυτοδιοίκησης· μείωση του αριθμού των υπαλλήλων του δημόσιου τομέα· και χαμηλότερες δαπάνες των κρατικών επιχειρήσεων· ε) η Πορτογαλία βελτιώνει το επιχειρηματικό περιβάλλον με μείωση της διοικητικής επιβάρυνσης μέσω της επέκτασης σε όλους τους κλάδους της οικονομίας των απλουστευτικών μεταρρυθμίσεων (σημεία ενιαίας εξυπηρέτησης και σχέδια έργων χωρίς έγκριση)· και με την ελάφρυνση των πιστωτικών περιορισμών έναντι των ΜΜΕ, μεταξύ άλλων και με την εφαρμογή της οδηγίας 2011/7/ΕΕ του Ευρωπαϊκού Κοινοβουλίου και του Συμβουλίου της 16ης Φεβρουαρίου 2011 για την καταπολέμηση των καθυστερήσεων πληρωμών στις εμπορικές συναλλαγές (3). 5) Η παράγραφος 8 τροποποιείται ως εξής: α) η εισαγωγική φράση αντικαθίσταται από το ακόλουθο κείμενο: «8. Για την αποκατάσταση της εμπιστοσύνης στον χρηματοπιστωτικό τομέα, η Πορτογαλία προβαίνει σε επαρκή ανακεφαλαιοποίηση του τραπεζικού της τομέα και εξασφαλίζει διαδικασία εύτακτης απομόχλευσης. Εν προκειμένω, η Πορτογαλία αναπτύσσει και συμφωνεί με την Ευρωπαϊκή Επιτροπή, την ΕΚΤ και το ΔΝΤ στρατηγική για τη μελλοντική δομή και λειτουργία του πορτογαλικού τραπεζικού τομέα με σκοπό τη διατήρηση της χρηματοπιστωτικής σταθερότητας. Συγκεκριμένα, η Πορτογαλία:»· β) τα στοιχεία α) έως ζ) αντικαθίστανται από το ακόλουθο κείμενο: «α) συμβουλεύει τις τράπεζες να ενισχύσουν τα αποθέματα εξασφαλίσεών τους επί βιώσιμης βάσης και επιτηρεί την έκδοση των εγγυημένων από το Δημόσιο τραπεζικών ομολόγων, η οποία έχει εγκριθεί για ποσό έως 35 δισεκατ. ευρώ σύμφωνα με τους ενωσιακούς κανόνες για τις κρατικές ενισχύσεις· β) παρακολουθεί προσεκτικά τα σχέδια που υποβάλλουν οι τράπεζες ώστε ο δείκτης βασικού κεφαλαίου κατηγορίας 1 να φθάσει στο 9 % μέχρι το τέλος του 2011 και στο 10 %, το αργότερο μέχρι το τέλος του 2012. Οι κεφαλαιακές απαιτήσεις που προκύπτουν από την αποτίμηση του κρατικού χρέους βάσει των τιμών της αγοράς σύμφωνα με την Ευρωπαϊκή Αρχή Τραπεζών θα ικανοποιηθούν τον Ιούνιο του 2012 σε συνδυασμό με τις κεφαλαιακές επιπτώσεις του ειδικού προγράμματος επιτόπιων επιθεωρήσεων και της μεταφοράς των συνταξιοδοτικών ταμείων των τραπεζών στο κρατικό σύστημα κοινωνικής ασφάλισης. Οι τράπεζες υποβάλουν τον Φεβρουάριο του 2012 σχέδια για τον τρόπο με τον οποίο σκοπεύουν να καλύψουν τις κεφαλαιακές τους ανάγκες κατά το εν λόγω έτος. Εάν οι τράπεζες δεν είναι σε θέση να καλύψουν εγκαίρως τα κατώφλια επάρκειας ιδίων κεφαλαίων, είναι πιθανόν να χρειασθεί η προσωρινή παροχή κεφαλαίων από το Δημόσιο, τα οποία για τις ιδιωτικές τράπεζες διατίθενται μέσω του μηχανισμού στήριξης της φερεγγυότητας των τραπεζών ύψους 12 δισεκατ. ευρώ που συστάθηκε στο πλαίσιο του προγράμματος· γ) εξασφαλίζει ισόρροπη και εύτακτη απομόχλευση του τραπεζικού τομέα, η οποία εξακολουθεί να είναι ουσιώδους σημασίας για την εξάλειψη των ανισορροπιών της χρηματοδότησης σε μόνιμη βάση. Τα σχέδια χρηματοδότησης των τραπεζών στοχεύουν στη μείωση του δείκτη χορηγήσεων προς καταθέσεις σε περίπου 120 % μέχρι το τέλος του προγράμματος καθώς και σε μείωση της εξάρτησης από χρηματοδότηση προερχόμενη από το Ευρωσύστημα κατά τη διάρκεια του προγράμματος. Τα εν λόγω σχέδια χρηματοδότησης επανεξετάζονται ανά τρίμηνο και η επόμενη επανεξέταση προβλέπεται πριν από την τρίτη ανασκόπηση του προγράμματος. Σε περιπτώσεις παρέκκλισης από τα σχέδια χρηματοδότησης των τραπεζών, η Τράπεζα της Πορτογαλίας προβαίνει στις προσήκουσες ενέργειες· δ) ολοκληρώνει την πώληση της Banco Português de Negócios τηρώντας τους ενωσιακούς κανόνες περί κρατικών ενισχύσεων· ε) εξασφαλίζει ότι γίνονται οι αναγκαίες προσαρμογές στην κρατική Caixa Geral de Depositos (CGD) ώστε να αυξηθεί η κεφαλαιακή βάση του βασικού τραπεζικού σκέλους της εντός του 2011 χωρίς να στηριχτεί στην πώληση του κλάδου ασφαλειών. Η εν λόγω πώληση αναμένεται να πραγματοποιηθεί το 2012 απευθείας σε τελικό αγοραστή και να συμβάλει στην κάλυψη των πρόσθετων κεφαλαιακών αναγκών για το έτος αυτό. Εφόσον οι ανάγκες αυτές δεν μπορούν να καλυφθούν από εσωτερικούς πόρους του ομίλου, η CGD θα λάβει κυβερνητική κεφαλαιακή στήριξη εκτός του μηχανισμού στήριξης της φερεγγυότητας των τραπεζών. στ) εξασφαλίζει ότι η μερική μεταφορά των ταμείων συντάξεων των τραπεζών στο σύστημα κοινωνικής ασφάλισης πραγματοποιείται υπό όρους αναλογιστικής ισορροπίας, τηρουμένων επίσης των ενωσιακών κανόνων περί ανταγωνισμού και κρατικών ενισχύσεων. Προκειμένου να αποφευχθεί η ανάγκη προσφυγής στον μηχανισμό στήριξης της φερεγγυότητας των τραπεζών στο πλαίσιο των κονδυλίων χρηματοδότησης του προγράμματος, η πορτογαλική κυβέρνηση βοηθά τις τράπεζες να καλύψουν τις επιπτώσεις της μεταφοράς στο κεφάλαιο χρησιμοποιώντας μέρος της μεταφοράς για να αποκτήσει κοινές μετοχές των τραπεζών. Το υπόλοιπο των μεταφερόμενων ταμείων κατατίθεται σε δεσμευμένο λογαριασμό μέχρι την ολοκλήρωση της τρίτης ανασκόπησης του προγράμματος· ζ) ολοκληρώνει το νομικό πλαίσιο για την πρόσβαση σε κεφάλαια από δημόσιες πηγές μέχρι το τέλος Ιανουαρίου 2012, τηρουμένων των ενωσιακών κανόνων για τις κρατικές ενισχύσεις και με βάση τις αρχές του μνημονίου Κατανόησης·»· γ) προστίθενται τα ακόλουθα στοιχεία: «η) εξασφαλίζει ότι πριν από την τρίτη ανασκόπηση του προγράμματος οι τράπεζες έχουν ενσωματώσει τα διαθέσιμα αποτελέσματα του προγράμματος ειδικών επιτόπιων επιθεωρήσεων στα τεστ αντοχής με ελάχιστο όριο δείκτη βασικού κεφαλαίου κατηγορίας 1 (Core Tier 1) 6 %· θ) ολοκληρώνει το νομικό πλαίσιο αναφορικά με την έγκαιρη παρέμβαση, την εξυγίανση και την εγγύηση των καταθέσεων των τραπεζών μέχρι το τέλος του 2011 και μέχρι την ίδια ημερομηνία τη νομοθεσία για την αναδιάρθρωση του χρέους των εταιρειών και των νοικοκυριών.»· 6) η παράγραφος 9 αντικαθίσταται από το ακόλουθο κείμενο: «9. Προκειμένου να διασφαλισθεί η ομαλή εκτέλεση των όρων του προγράμματος και να διορθωθούν οι ανισορροπίες με βιώσιμο τρόπο, η Επιτροπή παρέχει συνεχείς συμβουλές και καθοδήγηση όσον αφορά τις δημοσιονομικές, χρηματοοικονομικές και διαρθρωτικές μεταρρυθμίσεις. Στο πλαίσιο της συνδρομής που θα παρασχεθεί στην Πορτογαλία, από κοινού με το ΔΝΤ και σε συνεργασία με την ΕΚΤ, η Επιτροπή εξετάζει περιοδικά την αποτελεσματικότητα και τον κοινωνικοοικονομικό αντίκτυπο των συμφωνηθέντων μέτρων και διατυπώνει συστάσεις για τις απαιτούμενες διορθώσεις, με σκοπό τη στήριξη της ανάπτυξης και της δημιουργίας απασχόλησης, την εξασφάλιση της απαιτούμενης δημοσιονομικής εξυγίανσης και την ελαχιστοποίηση των επιζήμιων κοινωνικών επιπτώσεων, ιδίως σε σχέση με τις πλέον ευάλωτες ομάδες της πορτογαλικής κοινωνίας.». Άρθρο 2 Η παρούσα απόφαση απευθύνεται στην Πορτογαλική Δημοκρατία. Βρυξέλλες, 14 Δεκεμβρίου 2011.

Πιστωτική αγορά

ΔΗΜΟΣΙΟΝΟΜΙΚΑ

Δημόσιο χρέος


ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ της 14ης Δεκεμβρίου 2011 σχετικά με συμπληρωματικά προσωρινά μέτρα όσον αφορά τις πράξεις κύριας αναχρηματοδότησης του Ευρωσυστήματος και την καταλληλότητα των ασφαλειών (ΕΚΤ/2011/25) (2011/870/ΕΕ) ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση, Έχοντας υπόψη το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας, και ιδίως το άρθρο 3.1 πρώτη περίπτωση και το άρθρο 18.2, Εκτιμώντας τα ακόλουθα: (1) Σύμφωνα με το άρθρο 18.1 του καταστατικού του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας, η Ευρωπαϊκή Κεντρική Τράπεζα (ΕΚΤ) και οι εθνικές τράπεζες των κρατών μελών με νόμισμα το ευρώ (εφεξής οι «ΕθνΚΤ») μπορούν να διενεργούν πιστοδοτικές και πιστοληπτικές πράξεις με πιστωτικά ιδρύματα και άλλους φορείς της αγοράς, με επαρκή ασφάλεια προκειμένου για δάνεια. Οι γενικοί όροι υπό τους οποίους η ΕΚΤ και οι ΕθνΚΤ δέχονται να συμμετέχουν σε πιστοδοτικές πράξεις του Ευρωσυστήματος, περιλαμβανομένων των κριτηρίων καθορισμού της καταλληλότητας των ασφαλειών για τις πιστοδοτικές αυτές πράξεις, προβλέπονται στο παράρτημα I της κατευθυντήριας γραμμής ΕΚΤ/2000/7, της 31ης Αυγούστου 2000, σχετικά με τα μέσα και τις διαδικασίες νομισματικής πολιτικής του Ευρωσυστήματος (1) (εφεξής η «Γενική τεκμηρίωση»). (2) Στις 8 Δεκεμβρίου 2011 το διοικητικό συμβούλιο αποφάσισε τη λήψη πρόσθετων μέτρων ενισχυμένης πιστωτικής στήριξης με σκοπό τη στήριξη των τραπεζικών χορηγήσεων και της ρευστότητας στην αγορά χρήματος στη ζώνη του ευρώ. Σύμφωνα με την εν λόγω απόφαση και προκειμένου να ενισχυθεί η παροχή ρευστότητας στους αντισυμβαλλόμενους σε πράξεις νομισματικής πολιτικής του Ευρωσυστήματος, θα πρέπει να προβλεφθεί η δυνατότητα τερματισμού ή τροποποίησης ορισμένων πιο μακροπρόθεσμων πράξεων αναχρηματοδότησης πριν από τη λήξη τους και να διευρυνθούν τα κριτήρια καθορισμού της καταλληλότητας των περιουσιακών στοιχείων που πρόκειται να παρέχονται ως ασφάλεια για πράξεις νομισματικής πολιτικής του Ευρωσυστήματος. (3) Τα εν λόγω μέτρα πρέπει να εφαρμοστούν προσωρινά, έως ότου το διοικητικό συμβούλιο κρίνει ότι η σταθερότητα του χρηματοπιστωτικού συστήματος επιτρέπει την εφαρμογή του γενικού πλαισίου του Ευρωσυστήματος για πράξεις νομισματικής πολιτικής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Συμπληρωματικά μέτρα όσον αφορά τις πράξεις αναχρηματοδότησης και την καταλληλότητα των ασφαλειών 1. Οι κανόνες που θεσπίζονται με την παρούσα απόφαση όσον αφορά τη διενέργεια πράξεων νομισματικής πολιτικής του Ευρωσυστήματος και τα κριτήρια καταλληλότητας των ασφαλειών εφαρμόζονται σε συνδυασμό με τη Γενική τεκμηρίωση. 2. Σε περίπτωση τυχόν διαφοράς μεταξύ της παρούσας απόφασης και της Γενικής τεκμηρίωσης, όπως αυτή εφαρμόζεται από τις ΕθνΚΤ σε εθνικό επίπεδο, κατισχύει η πρώτη. Οι ΕθνΚΤ εξακολουθούν να εφαρμόζουν αυτούσιες όλες τις διατάξεις της Γενικής τεκμηρίωσης, εκτός αν άλλως προβλέπεται στην παρούσα απόφαση. Άρθρο 2 Δυνατότητα τερματισμού ή τροποποίησης πράξεων πιο μακροπρόθεσμης αναχρηματοδότησης Με απόφασή του το Ευρωσύστημα μπορεί να επιτρέπει υπό όρους σε αντισυμβαλλόμενους να μειώνουν το ποσό ορισμένων πράξεων πιο μακροπρόθεσμης αναχρηματοδότησης ή να τερματίζουν τις εν λόγω πράξεις πριν από τη λήξη τους. Άρθρο 3 Αποδοχή ορισμένων πρόσθετων τίτλων που προέρχονται από τιτλοποίηση 1. Εκτός από τους προερχόμενους από τιτλοποίηση τίτλους που προβλέπονται στο κεφάλαιο 6 της Γενικής τεκμηρίωσης, επιλέξιμοι ως ασφάλειες για πράξεις νομισματικής πολιτικής του Ευρωσυστήματος είναι και οι τίτλοι που προέρχονται από τιτλοποίηση, των οποίων τα υποκείμενα περιουσιακά στοιχεία περιλαμβάνουν αποκλειστικά είτε ενυπόθηκα στεγαστικά δάνεια είτε δάνεια σε μικρές και μεσαίες επιχειρήσεις (ΜΜΕ), έστω και αν αυτοί δεν πληρούν τις προϋποθέσεις πιστοληπτικής αξιολόγησης κατά τα προβλεπόμενα στην ενότητα 6.3.2 της Γενικής τεκμηρίωσης, αλλά κατά τα λοιπά πληρούν όλα τα κριτήρια καταλληλότητας που ισχύουν για τους προερχόμενους από τιτλοποίηση τίτλους σύμφωνα με τη Γενική τεκμηρίωση, υπό τον όρο ότι, κατά την έκδοσή τους και ανά πάσα στιγμή κατόπιν αυτής, οι εν λόγω τίτλοι απολαύουν δεύτερης καλύτερης αξιολόγησης επιπέδου ισοδύναμου ή ανώτερου του ελάχιστου ορίου πιστοληπτικής διαβάθμισης του Ευρωσυστήματος το οποίο αντιστοιχεί στη βαθμίδα 2 της εναρμονισμένης κλίμακας πιστοληπτικής διαβάθμισης του Ευρωσυστήματος, σύμφωνα με τα οριζόμενα στην ενότητα 6.3.1 της Γενικής τεκμηρίωσης. Πρέπει επίσης να πληρούν τους ακόλουθους όρους: α) τα περιουσιακά στοιχεία τα οποία εξασφαλίζουν τους τίτλους που προέρχονται από τιτλοποίηση και παράγουν εισοδηματική ροή ανήκουν στην ίδια κατηγορία περιουσιακών στοιχείων, δηλαδή η ομάδα περιουσιακών στοιχείων περιλαμβάνει αποκλειστικά είτε ενυπόθηκα στεγαστικά δάνεια είτε δάνεια σε ΜΜΕ, περιουσιακά δε στοιχεία διαφορετικών κατηγοριών δεν αναμειγνύονται μεταξύ τους· β) τα περιουσιακά στοιχεία τα οποία εξασφαλίζουν τους τίτλους που προέρχονται από τιτλοποίηση και παράγουν εισοδηματική ροή δεν περιλαμβάνουν δάνεια που: i) δεν εξυπηρετούνται κατά τον χρόνο έκδοσης του προερχόμενου από τιτλοποίηση τίτλου ή ii) είναι ή καθίστανται ανά πάσα στιγμή δομημένα, κοινοπρακτικά, ή μοχλευμένα· γ) ο αντισυμβαλλόμενος που παρέχει ως ασφάλεια τίτλο προερχόμενο από τιτλοποίηση ή οποιοσδήποτε τρίτος με τον οποίο αυτός έχει στενούς δεσμούς δεν ενεργεί ως φορέας που παρέχει αντιστάθμιση του κινδύνου επιτοκίου σε σχέση με τον εν λόγω τίτλο· δ) τα έγγραφα που αφορούν τη συναλλαγή σε τίτλους προερχόμενους από τιτλοποίηση περιέχουν διατάξεις περί αδιάλειπτης εξυπηρέτησης των δανείων. 2. Για τους σκοπούς της παραγράφου 1 οι όροι «μικρή επιχείρηση» και «μεσαία επιχείρηση» έχουν την έννοια που αποδίδεται σε αυτούς στη σύσταση 2003/361/ΕΚ της Επιτροπής, της 6ης Μαΐου 2003, σχετικά με τον ορισμό των πολύ μικρών, των μικρών και των μεσαίων επιχειρήσεων (2). Άρθρο 4 Αποδοχή ορισμένων πρόσθετων δανειακών απαιτήσεων 1. Ορισμένη ΕθνΚΤ μπορεί να δέχεται ως ασφάλεια για πράξεις νομισματικής πολιτικής του Ευρωσυστήματος δανειακές απαιτήσεις που δεν πληρούν τα κριτήρια καταλληλότητας του Ευρωσυστήματος. 2. Για τους σκοπούς της αποδοχής των δανειακών απαιτήσεων της παραγράφου 1 οι ΕθνΚΤ θεσπίζουν κριτήρια καταλληλότητας και μέτρα ελέγχου κινδύνων. Τα εν λόγω κριτήρια καταλληλότητας και μέτρα ελέγχου κινδύνων υπόκεινται σε προηγούμενη έγκριση από το διοικητικό συμβούλιο. Άρθρο 5 Τελικές διατάξεις Η παρούσα απόφαση αρχίζει να ισχύει στις 19 Δεκεμβρίου 2011. Φρανκφούρτη, 14 Δεκεμβρίου 2011.

Πιστωτική αγορά

ΔΗΜΟΣΙΟΝΟΜΙΚΑ


ΚΑΝΟΝΙΣΜΌΣ (ΕΕ) αριθ. 1341/2011 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 13ης Δεκεμβρίου 2011 για την τροποποίηση του κανονισμού (ΕΚ) αριθ. 1905/2006 για τη θέσπιση μηχανισμού χρηματοδότησης της αναπτυξιακής συνεργασίας ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 209 παράγραφος 1, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία, βάσει του κοινού σχεδίου που ενέκρινε η επιτροπή συνδιαλλαγής την 31η Οκτωβρίου 2011 (1), Εκτιμώντας τα ακόλουθα: (1) Η πολιτική της Ένωσης στον τομέα της ανάπτυξης έχει ως σκοπό τη μείωση και, εντέλει, την εξάλειψη της φτώχειας. (2) Η Ένωση, ως μέλος του Παγκόσμιου Οργανισμού Εμπορίου (ΠΟΕ), έχει δεσμευθεί για την ένταξη του εμπορίου στις αναπτυξιακές στρατηγικές και για την προώθηση του διεθνούς εμπορίου, προκειμένου να προωθηθεί η ανάπτυξη και να περιορισθεί -και, μακροπρόθεσμα, να εξαλειφθεί- η φτώχεια παγκοσμίως. (3) Η Ένωση υποστηρίζει την ομάδα κρατών της Αφρικής, της Καραϊβικής και του Ειρηνικού (ΑΚΕ) στην πορεία τους για μείωση της φτώχειας και βιώσιμη οικονομική και κοινωνική ανάπτυξη, ενώ αναγνωρίζει τη σημασία των τομέων παραγωγής βασικών προϊόντων των κρατών αυτών. (4) Η Ένωση έχει δεσμευθεί να στηρίξει την ομαλή και βαθμιαία ένταξη των αναπτυσσόμενων χωρών στην παγκόσμια οικονομία με σκοπό τη βιώσιμη ανάπτυξη. Οι κυριότερες χώρες ΑΚΕ που εξάγουν μπανάνα ενδέχεται να αντιμετωπίζουν προβλήματα στο πλαίσιο των μεταβαλλόμενων εμπορικών ρυθμίσεων, ιδίως της ελευθέρωσης του δασμολογίου του μάλλον ευνοούμενου κράτους (ΜΕΚ) στο πλαίσιο του ΠΟΕ και των διμερών ή περιφερειακών συμφωνιών που έχουν συναφθεί ή πρόκειται να συναφθούν μεταξύ της Ένωσης και χωρών της Λατινικής Αμερικής. Ως εκ τούτου, στον κανονισμό (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου (2) θα πρέπει να προστεθεί πρόγραμμα συνοδευτικών μέτρων για τις μπανάνες ΑΚΕ («πρόγραμμα ΣΜΜ»). (5) Τα μέτρα χρηματοδοτικής συνδρομής που πρόκειται να ληφθούν στο πλαίσιο του προγράμματος ΣΜΜ θα πρέπει να αποσκοπούν στη βελτίωση του βιοτικού επιπέδου και των συνθηκών διαβίωσης του πληθυσμού στις περιοχές καλλιέργειας μπανάνας και στις αλυσίδες αξιοποίησης της μπανάνας, ειδικότερα δε των μικροκαλλιεργητών και των μικρών φορέων, καθώς επίσης θα πρέπει να αποσκοπούν και στην εξασφάλιση της συμμόρφωσης με τα πρότυπα υγιεινής και ασφάλειας στην εργασία και στην απασχόληση και με τα περιβαλλοντικά πρότυπα, ιδίως όσα αφορούν τη χρήση παρασιτοκτόνων και την έκθεση σε αυτά. Τα εν λόγω μέτρα συνεπώς θα πρέπει να στηρίζουν την προσαρμογή και να περιλαμβάνουν, κατά περίπτωση, την αναδιάρθρωση τομέων που εξαρτώνται από τις εξαγωγές μπανάνας προς την Ευρωπαϊκή Ένωση μέσω ειδικής τομεακής στήριξης του προϋπολογισμού ή μέσω παρεμβάσεων για συγκεκριμένα έργα. Τα μέτρα θα πρέπει να λαμβάνουν υπόψη την αναμενόμενη ανάπτυξη του τομέα των εξαγωγών μπανάνας και να αποβλέπουν στην εξασφάλιση πολιτικών κοινωνικής προσαρμοστικότητας, οικονομικής διαφοροποίησης ή επενδύσεων για τη βελτίωση της ανταγωνιστικότητας, εφόσον τούτο είναι εφικτό, λαμβανομένων υπόψη των αποτελεσμάτων και των εμπειριών που αποκτήθηκαν μέσω του ειδικού συστήματος βοήθειας (ΕΣΒ) στους παραδοσιακούς προμηθευτές μπανάνας ΑΚΕ που θεσπίσθηκε σύμφωνα με τον κανονισμό (ΕΚ) αριθ. 2686/94 του Συμβουλίου (3) και του ειδικού πλαισίου συνδρομής (ΕΠΣ) των παραδοσιακών προμηθευτών μπανάνας ΑΚΕ που θεσπίσθηκε σύμφωνα με τον κανονισμό (ΕΚ) αριθ. 856/1999 του Συμβουλίου (4) και τον κανονισμό (ΕΚ) αριθ. 1609/1999 της Επιτροπής (5). Η Ένωση αναγνωρίζει τη σημασία της προαγωγής της δικαιότερης κατανομής των εσόδων που προέρχονται από τη μπανάνα. (6) Το πρόγραμμα ΣΜΜ θα πρέπει να συνοδεύει τη διαδικασία προσαρμογής στις χώρες ΑΚΕ που εξήγαγαν σημαντικές ποσότητες μπανάνας στην Ένωση τα τελευταία έτη και τα οποία μπορεί να επηρεασθούν από την ελευθέρωση στο πλαίσιο της συμφωνίας της Γενεύης για το εμπόριο μπανανών (6) και από τις διμερείς και σε περιφερειακό επίπεδο συμφωνίες που έχουν συναφθεί, ή για τις οποίες η συμφωνία είναι στο στάδιο της σύναψης, ανάμεσα στην Ένωση και κράτη της Λατινικής Αμερικής. Το πρόγραμμα ΣΜΜ βασίζεται στο ΕΠΣ για τους παραδοσιακούς προμηθευτές μπανάνας ΑΚΕ. Συμμορφώνεται με τις διεθνείς υποχρεώσεις που έχει αναλάβει η Ένωση στο πλαίσιο του ΠΟΕ, εστιάζεται στην αναδιάρθρωση και την τόνωση της ανταγωνιστικότητας και, κατά συνέπεια, είναι προσωρινής φύσεως με διάρκεια τριών ετών (2011-2013). (7) Σύμφωνα με τα συμπεράσματα της ανακοίνωσης της Επιτροπής της 17ης Μαρτίου 2010 με τίτλο «Διετής έκθεση σχετικά με το ειδικό πλαίσιο συνδρομής για τους παραδοσιακούς προμηθευτές μπανάνας ΑΚΕ», τα παλαιά προγράμματα βοήθειας συνέβαλαν σημαντικά στην επίτευξη της βελτίωσης της ικανότητας για επιτυχή οικονομική διαφοροποίηση, μολονότι ο πλήρης αντίκτυπος δεν μπορεί ακόμη να εκφρασθεί ποσοτικώς, και η βιωσιμότητα των εξαγωγών μπανανών των χωρών ΑΚΕ παραμένει εύθραυστη. (8) Η Επιτροπή διενέργησε αξιολόγηση του προγράμματος ΕΠΣ αλλά όχι αξιολόγηση αντικτύπου των συνοδευτικών μέτρων για τη μπανάνα. (9) Η Επιτροπή θα πρέπει να μεριμνήσει για τον αποτελεσματικό συντονισμό του προγράμματος αυτού με τα περιφερειακά και εθνικά ενδεικτικά προγράμματα που εφαρμόζονται στις δικαιούχους χώρες, ιδίως όσον αφορά την υλοποίηση των οικονομικών, γεωργικών, κοινωνικών και περιβαλλοντικών στόχων. (10) Το 2 % σχεδόν του παγκόσμιου εμπορίου μπανάνας πιστοποιείται από οργανώσεις παραγωγών δίκαιου εμπορίου. Οι κατ’ ελάχιστον τιμές του δίκαιου εμπορίου καθορίζονται βάσει του υπολογισμού του «βιώσιμου κόστους παραγωγής», το οποίο ορίζεται μετά από διαβούλευση με τα εμπλεκόμενα μέρη, προκειμένου να συμπεριληφθεί το κόστος συμμόρφωσης προς τις αποδεκτές κοινωνικές και περιβαλλοντικές προδιαγραφές και να επιτευχθεί λογικό κέρδος, χάρη στο οποίο οι παραγωγοί θα μπορέσουν να διαφυλάξουν τη μακροπρόθεσμη σταθερότητα της δραστηριότητάς τους. (11) Για να αποφευχθεί η εκμετάλλευση των εντόπιων εργαζομένων, οι συντελεστές της παραγωγικής αλυσίδας του τομέα της μπανάνας θα πρέπει να καταλήξουν σε συμφωνία για να διασφαλισθεί ότι θα γίνει δίκαιη κατανομή των εισοδημάτων που δημιουργούνται από τον τομέα. (12) Ως εκ τούτου, ο κανονισμός (ΕΚ) αριθ. 1905/2006 θα πρέπει να τροποποιηθεί αναλόγως, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1905/2006 τροποποιείται ως εξής: 1) Το άρθρο 4 αντικαθίσταται από το ακόλουθο κείμενο: «Άρθρο 4 Εφαρμογή της βοήθειας από την Ένωση Σύμφωνα με τον γενικό σκοπό και το πεδίο εφαρμογής, τους στόχους και τις γενικές αρχές του παρόντος κανονισμού, η βοήθεια της Ένωσης υλοποιείται μέσω των γεωγραφικών και θεματικών προγραμμάτων που καθορίζονται με τα άρθρα 5 έως 16 και των προγραμμάτων που καθορίζονται με τα άρθρα 17 και 17α.»; 2) Παρεμβάλλεται το ακόλουθο άρθρο: «Άρθρο 17a Κύριες χώρες ΑΚΕ που προμηθεύουν μπανάνες 1. Οι σημειούμενες στο παράρτημα ΙΙΙα χώρες ΑΚΕ που προμηθεύουν μπανάνες υπάγονται στο πρόγραμμα συνοδευτικών μέτρων για τις μπανάνες (“πρόγραμμα ΣΜΜ”). α) Γενικοί στόχοι: Η συνδρομή της Ένωσης αποσκοπεί: i) στη στήριξη της διεργασίας προσαρμογής μετά την ελευθέρωση της αγοράς μπανάνας της Ένωσης στο πλαίσιο του ΔΟΕ· ii) στην καταπολέμηση της φτώχειας με τη βελτίωση του βιοτικού επιπέδου και της θέσης των αγροτών και των ενδιαφερόμενων ατόμων. β) Γενικές προτεραιότητες: Η συνδρομή από την Ένωση λαμβάνει υπόψη τις πολιτικές και στρατηγικές προσαρμογής των χωρών, όπως επίσης και τον περιφερειακό περιβάλλοντα χώρο τους (εγγύτητα προς απομακρυσμένες περιφέρειες της Ένωσης και υπερπόντιες χώρες και εδάφη) και επικεντρώνεται σε έναν ή περισσότερους από τους ακόλουθους τομείς συνεργασίας: i) αντιμετώπιση των ευρύτερων επιπτώσεων της διαδικασίας προσαρμογής, ειδικότερα σε επίπεδο τοπικών κοινοτήτων και των πιο ευάλωτων ομάδων τους, που συνδέονται, χωρίς να περιορίζονται σε αυτά, με την απασχόληση και τις κοινωνικές υπηρεσίες, τη χρήση γης και την αποκατάσταση του περιβάλλοντος· ii) προώθηση της οικονομικής διαφοροποίησης των περιοχών που εξαρτώνται από τη μπανάνα, εφόσον η στρατηγική αυτή είναι εφικτή· iii) ενίσχυση της ανταγωνιστικότητας του τομέα των εξαγωγών μπανάνας, εφόσον είναι βιώσιμη, λαμβανομένης υπόψη της κατάστασης των διάφορων ενδιαφερόμενων μερών στην αλυσίδα. Τα προγράμματα προάγουν τη συμμόρφωση προς τις προδιαγραφές εργασίας και ασφάλειας και προς τις περιβαλλοντικές προδιαγραφές, συμπεριλαμβανομένων των σχετικών με τη χρήση παρασιτοκτόνων και την έκθεση σε αυτά. γ) Γενικά προσδοκώμενα αποτελέσματα: Τα αποτελέσματα της συνδρομής ευθυγραμμίζονται με τους στόχους που περιλαμβάνονται στο στοιχείο α) της παρούσας παραγράφου. Ειδικότερα, και σε συνεργασία με τις δικαιούχους χώρες, η ενωσιακή συνδρομή επιδιώκει την επίτευξη στόχων σε κοινωνικούς, περιβαλλοντικούς και οικονομικούς τομείς. 2. Στο πλαίσιο του ποσού στο οποίο αναφέρεται το παράρτημα IV, η Επιτροπή καθορίζει το ανώτατο ενδεικτικό ποσό που θα είναι διαθέσιμο για κάθε επιλέξιμη χώρα ΑΚΕ της παραγράφου 1 του παρόντος άρθρου που προμηθεύει μπανάνες βάσει των εξής κριτηρίων: α) Επίπεδο εμπορίου μπανάνας με την Ένωση, όπου μεγαλύτερες εισαγωγές της Ένωσης από τη σχετική χώρα ΑΚΕ θα έχουν θετικό αντίκτυπο στην κατανομή. Το κριτήριο αυτό βασίζεται στο εύρος του τομέα των εξαγωγών μπανάνας στην Ένωση στις διάφορες χώρες. Θα ληφθεί υπόψη ο μέσος όρος των τριών υψηλότερων ετήσιων ποσοτήτων μπανάνας που εισάγονται από την Ένωση από κάθε επιλέξιμη δικαιούχο χώρα κατά τα τελευταία πέντε έτη προ του 2010· β) Σημασία για την οικονομία των εξαγωγών μπανάνας προς την Ένωση, όπου περισσότερη σημασία από την εκάστοτε χώρα ΑΚΕ θα έχει θετικό αντίκτυπο στην κατανομή. Το κριτήριο αυτό θα υπολογίζεται θεωρούμενης της αξίας των εισαγωγών μπανάνας της Ένωσης από κάθε επιλέξιμη δικαιούχο χώρα ως ποσοστού του ακαθάριστου εθνικού εισοδήματος (ΑΕΕ) της χώρας κατά τα τρία τελευταία έτη προ του 2010 για τα οποία είναι διαθέσιμα δεδομένα· γ) Το αναπτυξιακό επίπεδο, με το οποίο χαμηλότερα επίπεδα ανάπτυξης όπως αυτά καταγράφονται στον Δείκτη Ανθρώπινης Ανάπτυξης των Ηνωμένων Εθνών (HDI) στην εκάστοτε χώρα ΑΚΕ θα έχουν θετικό αντίκτυπο στην κατανομή. Το κριτήριο αυτό θα υπολογίζεται από τον μέσο όρο HDI κατά την περίοδο 2005-2007, για την οποία ο ΟΗΕ χρησιμοποίησε την ίδια μεθοδολογία. Οι μετρήσεις για τα κριτήρια κατανομής βασίζονται στα προ του 2011 αντιπροσωπευτικά δεδομένα που καλύπτουν χρονικό διάστημα όχι μεγαλύτερο των πέντε ετών. Κατά τις ενδεικτικές κατανομές της χώρας θα υπολογίζονται κατά τον ίδιο τρόπο τα τρία κριτήρια σε όλες τις επιλέξιμες δικαιούχους χώρες. Βάσει της εφαρμογής των προαναφερόμενων κριτηρίων, η Επιτροπή θα ενημερώνει το Ευρωπαϊκό Κοινοβούλιο και το Συμβούλιο για την ενδεικτική κατανομή πιστώσεων που αναφέρεται στο παράρτημα IV πριν από τη έγκριση των πολυετών στρατηγικών στήριξης της παραγράφου 3 του παρόντος άρθρου. Στην εν λόγω ενημέρωση θα αναφέρεται το διαθέσιμο ενδεικτικό ποσό για κάθε επιλέξιμη χώρα ΑΚΕ που προμηθεύει μπανάνες. 3. Η Επιτροπή εγκρίνει πολυετείς στρατηγικές στήριξης κατ’ αναλογία προς το άρθρο 19 και σύμφωνα με το άρθρο 21. Εξασφαλίζει ότι οι στρατηγικές αυτές συμπληρώνουν τα έγγραφα γεωγραφικής στρατηγικής των υπόψη χωρών, καθώς και τον προσωρινό χαρακτήρα των συνοδευτικών μέτρων για τη μπανάνα. Οι πολυετείς στρατηγικές στήριξης για τα συνοδευτικά μέτρα στον τομέα της μπανάνας περιλαμβάνουν: α) περιβαλλοντικό προφίλ προσαρμοσμένο στα πρόσφατα δεδομένα, με τη δέουσα προσοχή στον μπανανοπαραγωγικό κλάδο της χώρας και ειδικότερα στο θέμα των παρασιτοκτόνων· β) στοιχεία ως προς τα επιτεύγματα των παρελθόντων προγραμμάτων στήριξης της μπανάνας· γ) δείκτες για την αξιολόγηση της προόδου ως προς τους όρους εκταμίευσης, σε περίπτωση όπου ως μορφή χρηματοδότησης επιλέγεται η στήριξη του προϋπολογισμού· δ) τα προσδοκώμενα αποτελέσματα της συνδρομής· ε) χρονοδιάγραμμα των δραστηριοτήτων στήριξης και των αναμενόμενων εκταμιεύσεων· στ) τους τρόπους επίτευξης και παρακολούθησης της προόδου ως προς την τήρηση των διεθνώς συμφωνημένων βασικών κανόνων εργασίας της ΔΟΕ και των συναφών συμβάσεων περί ασφάλειας και υγιεινής, όπως και των σχετικών διεθνώς συμφωνημένων βασικών περιβαλλοντικών προδιαγραφών. Στο πλαίσιο του πολυετούς δημοσιονομικού πλαισίου για την περίοδο 2007-2013, που θεσπίστηκε με τη διοργανική συμφωνία, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (7), γίνεται αποτίμηση του προγράμματος ΣΜΜ και της προόδου των ενδιαφερόμενων χωρών, όπου περιλαμβάνονται και συστάσεις για ενδεχόμενες μελλοντικές ενέργειες και για τη φύση αυτών των ενεργειών. 3) Το άρθρο 21 αντικαθίσταται από το ακόλουθο κείμενο: «Άρθρο 21 Έγκριση εγγράφων στρατηγικής και πολυετή ενδεικτικά προγράμματα Τα έγγραφα στρατηγικής και τα πολυετή ενδεικτικά προγράμματα των άρθρων 19 και 20 και η τυχόν επανεξέτασή τους κατά το άρθρο 19 παράγραφος 2 και το άρθρο 20 παράγραφος 1, καθώς και τα συνοδευτικά μέτρα των άρθρων 17 και 17α αντίστοιχα, εγκρίνονται από την Επιτροπή με τη διαδικασία του άρθρου 35 παράγραφος 2.». 4) Το άρθρο 29 παράγραφος 1 αντικαθίσταται από το ακόλουθο κείμενο: «1. Οι δημοσιονομικές αναλήψεις υποχρεώσεων πραγματοποιούνται με βάση τις αποφάσεις που λαμβάνει η Επιτροπή σύμφωνα με το άρθρο 17α παράγραφος 3, το άρθρο 22 παράγραφος 1, το άρθρο 23 παράγραφος 1 και το άρθρο 26 παράγραφος 1.»; 5) Στο άρθρο 31 παράγραφος 1, το τρίτο εδάφιο αντικαθίσταται από το ακόλουθο κείμενο: «Η συμμετοχή στην ανάθεση συμβάσεων προμηθειών ή συμβάσεων επιχορηγήσεων χρηματοδοτούμενων δυνάμει θεματικού προγράμματος, όπως αυτό ορίζεται στα άρθρα 11 έως 16, και των προγραμμάτων που καθορίζονται στα άρθρα 17 και 17α, είναι ανοιχτή σε όλα τα φυσικά πρόσωπα που είναι υπήκοοι αναπτυσσόμενης χώρας, όπως αυτή προσδιορίζεται από την ΕΑΒ του ΟΟΣΑ και το παράρτημα II, ή τα νομικά πρόσωπα που είναι εγκατεστημένα σε αυτήν, πέραν των φυσικών ή νομικών προσώπων που είναι επιλέξιμα δυνάμει του θεματικού προγράμματος ή των προγραμμάτων των άρθρων 17 και 17α. Η Επιτροπή δημοσιεύει και επικαιροποιεί το παράρτημα II, βάσει τακτικών αναθεωρήσεων του καταλόγου των δικαιούχων βοήθειας που καταρτίζει η ΕΑΒ του ΟΟΣΑ, και ενημερώνει σχετικά το Συμβούλιο.». 6) Στο άρθρο 38, οι παράγραφοι 1 και 2 αντικαθίστανται από το ακόλουθο κείμενο: «1. Το ποσό δημοσιονομικής αναφοράς για την εφαρμογή του παρόντος κανονισμού κατά την περίοδο 2007-2013 ανέρχεται σε 17 087 εκατ. ευρώ. 2. Τα ενδεικτικά ποσά που κατανέμονται σε κάθε πρόγραμμα που παρατίθεται στα άρθρα 5 έως 10, 11 έως 16 και 17 έως 17α καθορίζονται στο παράρτημα IV. Τα ποσά αυτά καθορίζονται για την περίοδο 2007-2013.». 7) Παρεμβάλλεται το παράρτημα ΙΙΙα, όπως εμπεριέχεται στο παράρτημα I του παρόντος κανονισμού. 8) Το παράρτημα IV αντικαθίσταται από το κείμενο του παραρτήματος II του παρόντος κανονισμού. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Στρασβούργο, 13 Δεκεμβρίου 2011.

Εμπορικές πράξεις

Εμπορική νομοθεσία


ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 13ης Δεκεμβρίου 2011 σχετικά με την κινητοποίηση του Ταμείου Αλληλεγγύης της Ευρωπαϊκής Ένωσης σύμφωνα με το σημείο 26 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (2012/6/ΕΕ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (1), και ιδίως το σημείο 26, Έχοντας υπόψη τον κανονισμό (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (2), Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Η Ευρωπαϊκή Ένωση συνέστησε το Ταμείο Αλληλεγγύης της Ευρωπαϊκής Ένωσης (εφεξής το «Ταμείο») με σκοπό να εκφράσει την αλληλεγγύη της προς τον πληθυσμό περιοχών που έχουν πληγεί από καταστροφές. (2) H διοργανική συμφωνία της 17ης Μαΐου 2006 επιτρέπει την κινητοποίηση του Ταμείου εντός του ετήσιου ανωτάτου ορίου 1 δισεκατομμυρίου EUR. (3) Ο κανονισμός (ΕΚ) αριθ. 2012/2002 περιλαμβάνει τις διατάξεις που διέπουν την κινητοποίηση του Ταμείου. (4) Η Ισπανία υπέβαλε αίτηση κινητοποίησης του Ταμείου σχετικά με καταστροφή που προκλήθηκε από σεισμό, και η Ιταλία υπέβαλε αίτηση κινητοποίησης του Ταμείου σχετικά με καταστροφή που προκλήθηκε από πλημμύρες, ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2011 κινητοποιείται το Ταμείο Αλληλεγγύης της Ευρωπαϊκής Ένωσης για την παροχή του ποσού των 37 979 875 EUR σε πιστώσεις ανάληψης υποχρεώσεων και πληρωμών. Άρθρο 2 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Στρασβούργο, 13 Δεκεμβρίου 2011.

Ανθρωπιστική βοήθεια

Πολιτική συνεργασίας

ΔΙΕΘΝΕΙΣ ΣΧΕΣΕΙΣ


ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 13ης Δεκεμβρίου 2011 για την τροποποίηση της διοργανικής συμφωνίας της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση όσον αφορά το πολυετές δημοσιονομικό πλαίσιο, για την αντιμετώπιση πρόσθετων χρηματοδοτικών αναγκών του έργου ITER (2012/5/ΕΕ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (1), Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Κατά τη συνεδρίαση τριμερούς διαλόγου της 1ης Δεκεμβρίου 2011, το Ευρωπαϊκό Κοινοβούλιο, το Συμβούλιο και η Επιτροπή συμφώνησαν σχετικά με τις λεπτομέρειες παροχής πρόσθετης χρηματοδότησης στο έργο ITER. Η παροχή της χρηματοδότησης αυτής απαιτεί αναθεώρηση του πολυετούς δημοσιονομικού πλαισίου 2007-2013 σύμφωνα με τη διοργανική συμφωνία της 17ης Μαΐου 2006, ώστε να αυξηθούν τα ανώτατα όρια για τις πιστώσεις αναλήψεως υποχρεώσεων του υποτομέα 1α κατά 650 εκατ. ευρώ για το έτος 2012 και κατά 190 εκατ. ευρώ για το έτος 2013, σε τρέχουσες τιμές. (2) Η αύξηση των ανώτατων ορίων για πιστώσεις αναλήψεως υποχρεώσεων του υποτομέα 1α για τα έτη 2012 και 2013 θα αντισταθμιστεί πλήρως με μείωση των ανωτάτων ορίων των πιστώσεων αναλήψεως υποχρεώσεων του τομέα 2 για το οικονομικό έτος 2011 και του τομέα 5 για τα έτη 2011 και 2012. (3) Για να διατηρηθεί η πρέπουσα ισορροπία μεταξύ αναλήψεων υποχρεώσεων και πληρωμών, θα προσαρμοστούν τα ετήσια ανώτατα όρια σχετικά με τις πιστώσεις πληρωμών. Η προσαρμογή αυτή θα είναι ουδέτερη από άποψη υποχρεώσεων πληρωμών για το σύνολο της περιόδου 2007-2013. (4) Επομένως, το παράρτημα I της διοργανικής συμφωνίας για δημοσιονομική πειθαρχία και χρηστή δημοσιονομική διαχείριση θα πρέπει να τροποποιηθεί αναλόγως (2), ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο μόνο Το παράρτημα I της διοργανικής συμφωνίας για δημοσιονομική πειθαρχία και χρηστή δημοσιονομική διαχείριση αντικαθίσταται από το παράρτημα της παρούσας απόφασης. Στρασβούργο, 13 Δεκεμβρίου 2011.

Πυρηνικός σταθμός παραγωγής ενέργειας

Πυρηνική βιομηχανία